## Rješenje Ustavnog suda Republike Hrvatske, broj: U-IIIB-1266/2011 od 23. ožujka 2011.

### NN 42/2011 (13.4.2011.), Rješenje Ustavnog suda Republike Hrvatske, broj: U-IIIB-1266/2011 od 23. ožujka 2011.

USTAVNI SUD REPUBLIKE HRVATSKE

1017

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Slavica Banić i Duška Šarin, članice Vijeća, u postupku koji je ustavnom tužbom pokrenuo M. H. iz V., kojeg zastupaju odvjetnici Odvjetničkog društva H. i p. d.o.o. iz Z., na sjednici održanoj 23. ožujka 2011. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Ustavna tužba podnesena je protiv rješenja Županijskog suda u Zagrebu broj: 7 KOV-US-25/10 od 28. siječnja 2011., kojim se potvrđuje optužnica Ureda za suzbijanje korupcije i organiziranog kriminaliteta u Zagrebu broj: K-US-115/09, IS-US-9/09 od 9. rujna 2010., protiv podnositelja kao treće okrivljenog u kaznenom postupku koji se vodi protiv D. P. i dr., radi kaznenog djela protiv službene dužnosti zlouporabe položaja i ovlasti opisano po članku 337. stavku 1. i dr. Kaznenog zakona (»Narodne novine« broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06. i 152/08.).

2. Ustavna tužba podnesena je na temelju drugog dijela članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

Podnositelj smatra da su mu osporenim rješenjem povrijeđena ustavna prava propisana člankom 14. stavkom 2., člankom 24., člankom 26. i člankom 29., kao i odredbe članka 3. i članka 5. stavka 2. Ustava Republike Hrvatske.

Ne postoje pretpostavke za odlučivanje o biti stvari.

3. Članak 62. stavak 1. Ustavnog zakona glasi:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti ... kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom ...

(...)«

Sukladno tome, samo ona odluka kojom je nadležni sud meritorno odlučio o biti stvari, odnosno o pravu ili obvezi ili o sumnji ili optužbi zbog kažnjivog djela podnositelja jest pojedinačni akt u smislu članka 62. stavka 1. Ustavnog zakona, u povodu kojega je Ustavni sud u postupku pokrenutom ustavnom tužbom nadležan štititi ljudska prava i temeljne slobode podnositelja, zajamčene Ustavom.

4. Članak 63. stavak 1. Ustavnog zakona glasi:

»Članak 63.

Ustavni sud će pokrenuti postupak po ustavnoj tužbi i prije no što je iscrpljen pravni put, u slučaju ... kad se osporenim pojedinačnim aktom grubo vrijeđaju ustavna prava, a potpuno je razvidno da bi nepokretanjem ustavnosudskog postupka za podnositelja ustavne tužbe mogle nastati teške i nepopravljive posljedice.

(...)«

Iz navedenog slijedi da će Ustavni sud pokrenuti postupak po ustavnoj tužbi, podnesenoj na temelju članka 63. Ustavnog zakona, samo u slučaju kad se osporenim pojedinačnim aktom grubo vrijeđaju ustavna prava, a potpuno je razvidno da bi nepokretanjem ustavnosudskog postupka za podnositelja ustavne tužbe mogle nastati teške i nepopravljive posljedice.

5. Članak 32. Ustavnog zakona glasi:

»Članak 32.

Ustavni sud će rješenjem odbaciti ... ustavnu tužbu ... u slučajevima kad ne postoje pretpostavke za odlučivanje o biti stvari.«

Ustavni sud utvrđuje da se osporeno rješenje Županijskog suda u Zagrebu ne smatra pojedinačnim aktom u smislu članka 62. stavka 1. Ustavnog zakona, protiv kojeg je Ustavni sud nadležan pružati ustavnosudsku zaštitu putem instituta ustavne tužbe (načelno stajalište o ustavnopravnoj naravi rješenja kojim se potvrđuje optužnica Ureda za suzbijanje korupcije i organiziranog kriminaliteta Ustavni sud izrazio je u rješenjima broj: U-III-2955/2009, broj: U-III-65230/2009 i broj: U-III-1439/2010).

Slijedom navedenog, osporeno rješenje Županijskog suda u Zagrebu nije niti pojedinačni akt iz članka 63. stavka 1. Ustavnog zakona, protiv kojega je Ustavni sud nadležan pružiti ustavnosudsku zaštitu i prije iscrpljenog pravnog puta.

6. Ustavni sud stoga utvrđuje da u povodu podnositeljeve ustavne tužbe ne postoje pretpostavke za postupanje Ustavnog suda u smislu članka 63. stavka 1. Ustavnog zakona.

7. Na temelju članka 32., u vezi s člancima 62. i 63. Ustavnog zakona, riješeno je kao u točki I. izreke. Točka II. izreke temelji se na članku 29. Ustavnog zakona.

Broj: U-IIIB-1266/2011

Zagreb, 23. ožujka 2011.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 42/2011-1017